[{"text_idx": "#000000", "text": "Rhybudd undeb am lai o injans ta\u0302n yn y gogledd"}, {"text_idx": "#000001", "text": "Disgrifiad o\u2019r llun, Wrecsam yw'r unig orsaf da\u0302n yn y gogledd sydd a\u0302 thair injan da\u0302n - dwy llawn amser, un rhan amser"}, {"text_idx": "#000002", "text": "Gallai atgyfodi hen gynllun i gael llai o injans ta\u0302n yn y gogledd olygu bod diffoddwyr yn gorfod torri rheolau diogelwch, yn o\u0302l undebau."}, {"text_idx": "#000003", "text": "Roedd Awdurdod Ta\u0302n ac Achub Gogledd Cymru yn bwriadu cael gwared ag un injan yn Wrecsam, ond cafodd y cynllun ei roi o'r neilltu ym mis Mawrth."}, {"text_idx": "#000004", "text": "Dyw'r awdurdod newydd sydd yn ei le ers yr etholiadau lleol heb ddiystyru atgyfodi'r cynllun wrth iddyn nhw lunio'u trefniant ariannol ar gyfer y tair blynedd nesa'."}, {"text_idx": "#000006", "text": "Ar hyn o bryd, does dim cynllun i leihau nifer yr injans ta\u0302n yn y gogledd, ond fe allai hynny newid os ydy'r awdurdod newydd yn bwrw ymlaen a\u0302 chynlluniau i arbed \u00a31m erbyn 2021."}, {"text_idx": "#000007", "text": "Yn o\u0302l Cerith Griffiths o Undeb y Friga\u0302d Da\u0302n, fe fyddai colli injan llawn amser yn Wrecsam yn gorfodi diffoddwyr i dorri rheolau diogelwch er mwyn achub bywydau."}, {"text_idx": "#000008", "text": "Mae rheolau'r gwasanaeth ta\u0302n yn pennu faint o griwiau ddylai ddelio a\u0302 digwyddiad arbennig. Mewn achos o da\u0302n mewn ty\u0302, er enghraifft, mae angen dwy injan."}, {"text_idx": "#000009", "text": "Disgrifiad o\u2019r llun, Dywedodd Cerith Griffiths y byddai colli injan llawn amser yn gorfodi diffoddwyr i dorri rheolau diogelwch"}, {"text_idx": "#000010", "text": "Yn o\u0302l Mr Griffiths fe fyddai cwtogi nifer yr injans yn gorfodi diffoddwyr i ddewis rhwng disgwyl a mynd mewn i adeilad sy'n llosgi heb gymorth."}, {"text_idx": "#000011", "text": "\"Pan 'dych chi'n edrych ar Grenfell yn Llundain, fe dorrodd diffoddwyr pob math o reolau yno. Os dyw'r ail injan ddim yno, ddylen ni ddim mynd mewn i'r lle,\" meddai."}, {"text_idx": "#000012", "text": "\"'Dyn ni wedi gweld bod diffoddwyr yn barod i wthio'r ffiniau i achub rhywun. Os 'dych chi'n disgwyl hanner awr am yr ail injan, mae hynny'n amser hir mewn sefyllfa lle mae pob eiliad yn cyfri', ac mae hynny'n amser hir os 'dych chi'n sownd."}, {"text_idx": "#000013", "text": "\"Mae'n risg i fywydau diffoddwyr ac yn berygl i'r cyhoedd.\""}, {"text_idx": "#000014", "text": "Disgrifiad o\u2019r llun, Roedd gwrthwynebiad yn lleol i'r cynllun gwreiddiol i gael gwared ag un o gerbydau ta\u0302n Wrecsam"}, {"text_idx": "#000015", "text": "Cafodd y cynlluniau gwreiddiol i gael gwared ag un o gerbydau ta\u0302n Wrecsam a swyddi 24 o ddiffoddwyr eu rhoi o'r neilltu ym mis Mawrth yn dilyn gwrthwynebiad gan y cyhoedd."}, {"text_idx": "#000016", "text": "Dyma'r unig orsaf yn y gogledd sydd a\u0302 thair injan - dwy llawn amser ac un rhan amser."}, {"text_idx": "#000018", "text": "Ond os ydy'r awdurdod yn penderfynu bod angen gwneud arbedion mawr, gallai olygu bod angen tynnu un injan yn o\u0302l o un o orsafoedd yr ardal."}, {"text_idx": "#000019", "text": "Mae'n cyfadde' y gallai hynny olygu bod diffoddwyr yn disgwyl \"mymryn yn hirach\" am gymorth, a byddai hynny'n gorfodi'r diffoddwr i ddewis rhwng aros am gefnogaeth neu fynd mewn i adeilad."}, {"text_idx": "#000020", "text": "\"Dwi ddim eisiau rhoi'r argraff bod diffoddwyr ta\u0302n profiadol eisiau hyn,\" meddai."}]